നിറയാന് മടിച്ച് ജില്ലയിലെ ഡാമുകള്, പീച്ചിയിലും വാഴാനിയിലും ജലനിരപ്പ് 80 ശതമാനത്തില് താഴെ തൃശൂര് : കഴിഞ്ഞ നാലു ദിവസമായി വൃഷ്ടി പ്രദേശത്ത് ഉള്പ്പടെ ശക്തമായ മഴ ലഭിച്ചിട്ടും നിറയാന് മടിച്ച് ജില്ലയിലെ ഡാമുകള്. ഷോളയാറില് മാത്രമാണ് സംഭരണ ശേഷിയുടെ 95 ശതമാനത്തിന് മുകളില് ജലനിരപ്പ് എത്തിയിട്ടുള്ളത്. ജില്ലയിലെ പ്രധാന ഡാമുകളും വേനല്ക്കാലത്ത് കുടിവെള്ള ക്ഷാമം പരിഹരിക്കുന്നതില് നിര്ണ്ണായക സ്ഥാനമുള്ള പീച്ചി , വാഴാനി ഡാമുകളിലും കാലവര്ഷം അവസാന ഘട്ടത്തിലേക്ക് നീങ്ങുമ്ബോഴും നിറഞ്ഞിട്ടില്ല. രണ്ടിടത്തും എന്പത് ശതമാനത്തില് താഴെയാണ് ജലനിരപ്പ്. അതേ സമയം ചിമ്മിനി ഡാമില് 88.31 ശതമാനത്തില് എത്തിയിട്ടുണ്ട് ജലനിരപ്പ്. ചെറു ഡാമുകളായ പൂമല, അസൂരന് കുണ്ട്, പത്താഴക്കുണ്ട് എന്നിവിടങ്ങളില് നേരത്തെ ഷട്ടറുകള് തുറന്നിരുന്നെങ്കിലും നിലവില് ജലനിരപ്പ് കുറഞ്ഞതിനെ തുടര്ന്ന് അടച്ചിട്ടിരിക്കുകയാണ്. ന്യുനമര്ദ്ദത്തെ തുടര്ന്ന് ലഭിച്ച ശക്തമായ മഴയെ തുടര്ന്ന് ജലനിരപ്പ് ഇത്രയെങ്കിലും എത്തിയത്. ജില്ലയില് മണ്സൂണ് കാലയളവില് ലഭിക്കേണ്ട മഴയില് കാര്യമായ കുറവാണ് ഇത്തവണയുള്ളത്. കഴിഞ്ഞ ദിവസങ്ങളില് ലഭിച്ച മഴ അല്പ്പം ആശ്വാസം പകര്ന്നിട്ടുണ്ട്. കഴിഞ്ഞ കുറെ കാലങ്ങളായി തുലാവര്ഷം കാര്യമായി ലഭിക്കാറില്ല. അത് കൊണ്ട് തന്നെ മണ്സൂണ് കാലത്ത് ലഭിക്കുന്ന മഴയെ ആശ്രയിച്ചാണ് ജില്ലയിലെ കുടിവെള്ള പ്രശ്നവും കൃഷിയും മുന്നോട്ട് പോകുന്നത്. ഇതിനിടെ രണ്ട് ദിവസം കൂടി ശക്തമായ മഴ ലഭിക്കുമെന്നാണ് കാലാവസ്ഥ നിരീക്ഷകര് പറയുന്നത്. ജില്ലയുടെ പലഭാഗങ്ങളിലും നെല്കൃഷിക്ക് വേണ്ട ഒരുക്കങ്ങള് ആരംഭിച്ചിട്ടുണ്ട്. മഴ തുടര്ന്നാല് കാര്ഷിക കലണ്ടര് താളം തെറ്റുമെന്ന് കര്ഷകര് ആശങ്കപ്പെടുന്നുണ്ട്.